Ten

Istorija

Gitaristas Stone Gossard kartu su bosistu Jeff Ament grojo kartu jau nuo pirmosios grunge grupės „Green River“ laikų. 1987 m., grupei išsiskyrus, jie kartu įstojo į grupę „Mother Love Bone“. Nors grupė buvo ganėtinai populiari, ji taip pat iširo, kadangi 1990 m. nuo perdozavimo mirė jos vokalistas Andrew Wood. Šie įvykiai paskatino Gossard sukurti kelias dainas, kurios skambėjo kiek aštriau, nei ankstesnioji jo kūryba. Po kiek laiko, jis pradėjo groti kartu su vietiniu gitaristu Mike McCready, kuris paskatino Gossard vėl susieiti su Ament. Trise, kartu su keliais būgnininkais, jie studijoje įrašė kelias instrumentines dainas. Penkias iš jų jie įrašė į kasetę ir pradėjo ieškoti dainininko.
1990 m. rugsėjį San Diege muzikantas Eddie Vedder iš buvusio „Red Hot Chili Peppers“ būgnininko Jack Irons gavo tą kasetę. Perklausęs tu dainų, jis parašė joms žodžius, įrašė ir nusiuntė kasetę atgal. Gossard ir Ament, išgirdę jo vokalinius sugebėjimus, tuoj pat pakvietė jį atskristi į Sietlą. Spalio vidury jie susitiko, pasikvietė būgnininką Dave Krusen ir per savaitę parašė vienuolika dainų. Vedder buvo priimtas į grupę kaip vokalistas ir, neilgai trukus, buvo pasirašytas kontraktas su „Epic Records“.

Įrašymas

Grupė, tuo metu besivadinanti „Mookie Blaylock“, 1991 m. kovą nuvyko į „London Bridge“ studiją Sietle įrašyti savo debiutinio albumo kartu su prodiuseriu Rick Parashar. Albumas buvo įrašytas vos per mėnesį, kadangi grupė jau prieš tai buvo parašiusi visas dainas, o kai kurias jau net ir įrašiusi. Vos baigus įrašinėti albumą, būgnininkas Dave Krusen paliko grupę, kadangi turėjo problemų su alkoholiu.

Muzika ir žodžiai

Vedder parašyti žodžiai apsako tokias temas, kaip depresija, savižudybė, vienatvė, nužudymai. Albume kalbama ir apie svarbias socialines problemas, tokias kaip benamystė (daina „Even Flow“) ir psichiatrines ligonines („Why Go“). Daina „Jeremy“ ir jos vaizdo klipas buvo įkvėpti tikros istorijos apie tai, kaip mokinys, neapsikentęs patyčių, nusišovė prieš visą klasę.
Nors dauguma to meto klausytojų dainą „Alive“ laikė įkvepiančia daina dėl jos pakilios melodijos, Vedder paneigė tai teigdamas, jog daina iš tiesų yra pusiau paremta jo gyvenimu. Dainoje pasakojama istorija apie berniuką, kuris sužino, jog jo tėvas tėra tik jo patėvis (o tikrasis tėvas mirė prieš daug metų) ir motina, apimta liūdesio, bando suvilioti savo sūnų, kuris iš išvaizdos labai primena biologinį tėvą. Ši daina, kartu su kita daina „Once“ sudaro vientisą istoriją, kurią Vedder laiko savotiška mini roko opera, pavadintą „Momma-Son“ (yra ir trečioji daina – „Footsteps“, išleista „Jeremy“ single). Jis aiškino, jog pilna istorija yra apie tai, kaip vaikas sužino, jog jo tėvas miręs (daina „Alive“), todėl pradeda negailestingai visus žudyti („Once“), kol galiausiai yra pagaunamas ir jam paskiriama bausmė („Footsteps“). Po daug metų atlikėjas paaiškino, jog būdamas septyniolikos pats sužinojo, jog jo tėvas seniai miręs, o žmogus, kurį jis laikė tėvu, buvo patėvis.
Nepaisant to, jog dauguma dainų yra apie tamsesnes temas, albumas laikomas vienu iš XX a. dešimto dešimtmečio alternatyvaus roko iškilimo iniciatorių, kadangi jis turėjo išskirtinį Vedder sodrų ir stiprų vokalą (kurį vėliau daug kas bandė atkartoti) bei stiprų, gitaros vedamą garsą, primenantį tokias sunkiojo roko grupes, kaip „Led Zeppelin“.

Pardavimai

Vos išleistas albumas nebuvo labai perkamas, tačiau antrojoje 1992 m. pusėje jis susilaukė pasisekimo ir tapo auksiniu. Praėjus beveik metams po jo išleidimo, 1992 m. gegužės 30 d., albumas pasiekė Billboard 200 topo dešimtuką, atsidurdamas aštuntoje vietoje. Galiausiai jis užkopė į antrąją vietą ir ten išbuvo keturias savaites. Nuo to laiko jis tope prabuvo 256 savaites, taip patekdamas į 15 ilgiausiai tope išbuvusių albumų sąrašą. 1993 m. vasarį albumo pardavimas JAV aplenkė grupės „Nirvana“ albumo „Nevermind“. Net ir grupei išleidus antrąjį albumą „Vs.“, Ten pardavimai buvo didesni. 2013 m. vasario duomenimis, vien JAV buvo parduota virš 10 milijonų albumo kopijų ir albumas 13 kartų tapo platininiu.
Taip pat buvo išleisti ir trys singlai „Alive“, „Even Flow“ ir „Jeremy“ kurie tapo itin populiariais. Visi jie turėjo vaizdo klipus (taip pat JAV buvo išleistas ir dainos „Oceans“ vaizdo klipas). Daina „Black“ pasiekė trečiąją vietą Mainstream Rock tope, nors nebuvo išleista kaip singlas. „Alive“ vaizdo klipas 1992 m. buvo nominuotas MTV geriausio alternatyvaus vaizdo klipo apdovanojimui. „Jeremy“ 1993 m. Grammy apdovanojimuose buvo nominuotas geriausios roko dainos ir geriausios sunkiojo roko dainos nominacijose. Daina buvo labai dažnai rodoma MTV kanale ir buvo nominuota penkioms vaizdo klipų apdovanojimų nominacijoms, iš kurių laimėjo keturias, įskaitant geriausio metų vaizdo klipo.

Perleidimas

2009 m. kovo 24 d. albumas buvo perleistas. Tai buvo pirmasis iš planuojamų visų grupės albumų perleidimų grupės dvidešimtmečio proga. Prie albumo papildomai buvo pridėtas naujai prodiuserio Brendan O’Brien sumiksuota albumo versija, pakeistas dizainas, šešios papildomos dainos, DVD su grupės pasirodymu „MTV Unplugged“ laidoje, albumas vinilo pavidalu, vinilas su grupės koncertu 1992 m., „Momma-Son“ kasetės kopija bei Vedder užrašų knygutės kopija.
Per pirmąją savaitę buvo parduoda 60 tūkstančių albumo kopijų. Kadangi albumas buvo tik perleidimas, jis negalėjo patekti į jokius topus (tačiau būtų užėmęs penktąją vietą Billboard 200 tope).

Koncertinis turas

Bosistas Jeff Ament teigė, jog albumas buvo išleistas tik kaip priežastis pradėti turą. Dėl to jie pasileido į ilgą ir varginantį turą. Prieš pat pradedant koncertus, prie grupės prisijungė būgnininkas Dave Abbruzzese. Vidury turo po JAV, grupė nutraukė likusias datas, kadangi buvo pakviesti apšildyti grupę „Red Hot Chili Peppers“ jų ture. Taip pat apšildančios grupės buvo ir „Nirvana“ bei „The Smashing Pumpkins“. Tačiau kadangi tuo metu „Red Hot Chili Peppers“ buvo daug populiaresni, turo vadybininkai nusprendė atsisakyti „Pearl Jam“ ir pakeisti juos Nirvana. Tačiau „The Smashing Pumpkins“ nusprendė pasitraukti, taip užleisdami vietą „Pearl Jam“ sugrįžti.
1992 m. grupę pasileido į pirmąjį savo turą po Europą. 1992 m. kovo 13 d. grupė, koncerto metu Miunchene, Vokietijoje, atliko visą albumą „Ten“ nuo pradžios iki galo. Vėliau grupė grįžo atgal koncertuoti JAV, tačiau jų populiarumas buvo labai išaugęs ir jų koncertai buvo labai greitai išperkami. Grupė vėliau vėl grįžo į Europą, tačiau vasarą nutraukė turą dėl pervargimo.

Dainos, nepatekusios į albumą

Prie albumo singlų buvo pridėtos dvi dainos, nepatekusios į albumą – „Wash“ (iš „Alive“ singlo) ir „Yellow Ledbetter“ (iš „Jeremy“ singlo). Abi dainos vėliau buvo pridėtos į 2003 m. pasirodžiusį retų dainų rinkinį Lost Dogs. Taip pat albumui buvo įrašyta daina „Alone,“ kuri vėliau buvo perrašyta ir 1992 m. pridėta į dainos „Go“ singlą. Ši daina vėliau buvo dar kartą perršayta ir pridėta į „Lost Dogs.“ Gitaristas Mike McCready teigė, jog daina buvo išimta, nes albume jau buvo pakankamai vidutinio tempo dainų.
Viena iš pirmųjų grupės dainų „Footsteps“, kurią Gossard įrašė į savo pirmąją kasetę, taip pat nepasirodė albume. Vėliau ji buvo išleista dainos „Jeremy“ single, taip pat „Lost Dogs“ rinkinyje. Tą pačią muziką Gossard panaudojo ir grupė Temple of the Dog dainoje „Times of Trouble.“
Kitos dainos, nepapuolusios į albumą, tačiau patekusios į „Lost Dogs“ yra „Hold On“ ir „Brother“ („Lost Dogs“ skamba instrumentinė dainos versija). „Brother“ buvo išimta, kadangi Gossard pareiškė, jog nebenori groti šios dainos. Dėl šio jo pareiškimo, bosistas Ament vos nepaliko grupės. 2009 m. dainai buvo įrašytas vokalas ir daina pasirodė „Ten“ perleidime, taip pat daina tapo radijo hitu. Albumui taip pat įrašytos dainos „Breath“ bei „State of Love And Trust“ pasirodė filmo Singles garso takelyje. 2009 m. perleidime taip pat pasirodė dainos „Just a Girl“, „2,000 Mile Blues“ ir „Evil Little Goat.“